«ЭРЬВА ЧИСТЭ ЭРЯН КАВТО ЧИТЬ…»

Содазь, литературась кода раськень художествань культурань а явовикс пелькс тееви ламо сёрмадеень вийсэ. Ансяк зярдо минь кортатано художествань-культурань сэрейчидензэ ды чамалицядонзо, мельсэ васняяк кирдевить сехте вадря произведениятне ды сынст сёрмадыцятне.
Истят алкуксонь сёрмадыцятнеде эрзянь литературанть эрямопингесэнзэ ульнесть аволь аламо. Ды вейкесь эйстэст –– те, нама, Мордовиянь заслуженной писателесь, Республикань Государственной премиянь лауреатось Александр Константинович Мартынов.
Чачсь А.К. Мартынов 1913-це иень даволковонь 13-це чистэ Саратовань губерниянь Петровской уездэнь (ней Саратовань областень Петровской райононь) эрзянь-рузонь Синенькие велесэ. Те уездэнь модатнень ланга ютасть зярыя покш кить, конат сюлмасть Саратовань, Пензань, Самарань ды Симбирскоень губерниятнень. Тень лангс апак вано, ломантне тесэ эрясть стакасто ды кажовсто. Секскак икелепелень сёрмадеентень пек вишкинестэ уш савсь таргамс паксяв кинть, варчамс эсь лавшо лавтовнетнень лангсо се шкань велень цёраломанень весе тевтнень: сокамс, изамс, видемс, нуемс, пивсэмс цепсэ... Ансяк ульнесь велень цёракаенть уцяскасо истямояк, мезесь сыремтизе седейсэнзэ поэзиянь валонтень бажамонть. Стака ёвтамс, косто прась оймезэнзэ пазонь те сяткось. Паряк, тетянзо-аванзо пельде –– кадык сынст эрямост книгатнеде васололь, ловномо-сёрмадомо маштсть, пек вадрясто содылизь эсь раськень кортамо поэзиянть. Теде башка, ульнесь чачома ёнксонь пертьпельксэсь –– поэзиянь пингеде пингес а амолявиця лисьмапрясь: тусто покш виресь, кона вечкезь эскельдясь-лекшкадсь допрок веленть ёжос; Ведьмеця леесь ды сонзэ чирева келей лёмтне; валдо-сэнь сляникакс цильдёрдыця эрькетне ды эрькинетне –– весе те чачтась икелепелень поэтэнть седейнесэнзэ талновтыця ёжомарямот, тиринь ёнксонтень ды велентень певтеме вечкема, велень важов ды седеймариця ломантненень покш мельспутома. 
Ютыть иеть, ды А. Мартыновонь сёрмадовкссонзо, лиясто, паряк, мик тунь мелензэ каршо, секе тев кармить вельмсеме эйкакшпингень питней таркатне ды эйстэст ледстнематне. Тосо, Равчирень эрзянь ёнкссонть, сон тонадсь пертьпельксэнть ды важов ломантнень чарькодеме, тосто ушодовсь Родинань ёжомарямозо: 

           Весе седейсэ вастытинь,                   
           Вечкевикс Ведьмеця лей.		
Мон умок, умок кадытинь, ––	 
Роднякс вастовинек ней.		
Мон эзия стувт, эзия,		          
Кодат берёкот лугавт, 		          
Кода тонсь весе мазыят,
Виреть-укшторот кудрявт.				
Мон эзия стувт, эзия,
Кода тонь чиресэ весь,
Прок минек весе Россиясь,
Оймсемстэ ойме таргсесь.
Эйкакшпингень лей 

Сёрмадома кинть лангс поэтэнть чалгамодонзо ванстовсть истят пачтявкст: школав якамо ушодомсто уш сон кармась сёрмалеме Московсо лисниця «Якстере теште» газетав, ульнесь кудова сонзэ кандтницякс ды шныцякс. Мейле тусь тонавтнеме Петровскоень педтехникумов, косо аволь ансяк таштась эйкакшонь тонавтыцянь содамочить, стихень ладсемань ёрокчитькак: тосо ульнесь ушодыця литераторонь вейсэндявкс, конань ветясь се шкань эрзянь сех ёроков поэттнэстэ вейкесь –– Илья Петрович Кривошеев. Сонзэ лездамонзо вельде Саша Мартынов студентэсь ды эрзянь зярыя лия од цёрат, конат мейле теевсть содавикс сёрмадыцякс (Александр Зиньков, Сергей Платонов, Андрей Юргай (Сафронов)), эскелькс мельга эскелькс кастасть сёрмадомань ёрокчист, анокстасть эсь сёрмадовкстнэнь печатьс. Ансяк А. Мартынов эзь капша редакцияв эсензэ стихтнень кучнеме. Те секс, мекс ловсь: зярс сынь  а гайгить кода эряви, седейс пек а токить, рифмаст лавшот. Ды зярдо окойники маризе: эйстэст вейкесэнть, «Од пингень сёксьсэнть», весе те ули, –– кучизе сонзэ «Якстере тештев», косо сон 1931-це иень сундерьковонь 7-це чистэ лисськак.
Те шкантень эрзянь литературасо кемекставкшнось уш ды яволявтокшнось эсь прядонзо ёроков сёрмадеень покш куро: Я. Григошин, И. Кривошеев, П. Кириллов, А. Моро, Д. Морской, А. Лукьянов, Н. Иркаев, А. Зиньков, А. Рогожин, П. Гайни, С. Вечканов, Н. Киржайкина, Е. Пятаев. Сынст шкинемасо васенце тарканть сайсть эрямосонть лиякстомань, коллективизациянь, од мель-арсема марто ломанень кастомань тематне. Художествань вешнематне ветявсть эрьва кодамо жанрасо ды сёрмадома лувсо (стильсэ). Сынст юткс эзь ёма А. Мартынов лирикенть вайгелезэяк.
Васенце стихензэ лисемадо мейле сон секе тев печатавкшнось «Якстере теште» ды эрзянь лия газетатнесэ. Тень пингстэ ушодыця поэтэсь апак лотксе мелявтсь идеянь-тематикань вановтонзо келейгавтомадо, сёрмадомань ёрокчинзэ кастомадо-кемекстамодо, арсесь журналистэнь тевденть, мезесь лездаволь тензэ улемс обществань-политикань ды литературань эрямонть куншкасо: се шкань эрзянь ды мокшонь малав весе писательтне важодсть тиринь газетань ды журналонь редакциятнесэ. Ды курок арсемазо топавтовсь: 1932-це иестэ А. Мартыновонь саизь важодеме Петровской райононь газетав, кона нолдтневсь сисем райононь эрзятнень туртов, ды сестэ саезь эрямонзо прядовомс зярдояк эзь сезне тиринь журналистиканть марто сюлмавксонзо. Те газетасонть печатавсть ламо статьянзо, корреспонденциянзо, стихензэ.
1934-це иестэ А. Мартыновонь кучизь Петровскоень МТС-нь политотделэнь «Большевикень колхозтнэнь кис» эрзянь газетань редакторокс. Иень ютазь тердизь важодеме Мордовияв, эрзянь од ломанень «Ленинэнь киява» газетань редакцияв. Тесэ сон седеяк эрязасто тусь шкинемань кузтемаванть куземе, яла седе пек ды пек яволявтсь эсь прядонзо аволь ансяк кода поэт-лирик, лирань-эпикань мастергак, эсь шкинемасонть  лездась эрзянь поэмань чачомантень ды касомантень.
Оштё 1933––1934-це иетнестэ А. Мартынов сёрмадсь «Шутихин Гриша» поэма. Эйсэнзэ ёвтневи, кодамо пшти тюрема мольсь сестэ велесэ. Коллективизациясь, теке човарсо петькель, мерькась-яжась ламо пингень перть кемекставозь велень эрямо койтнень, колась миллионт ломанень эрямот. Ды тень кувалма поэмась те шкас эзизе ёмавто историянь питнейчинзэ. Улить художествань муевксэнзэяк. Ансяк ялатеке эряви видькстамс: аволь ансяк эрзянь поэзиясо, сонсензэ А. Мартыновонь шкинемасояк покш саевксэкс те произведениянть кодаяк а ловсак. Колхозонь эрямодо заметкатнень эйстэ, конатнень сёрмалесь сестэ поэтэсь, сон явови ансяк рифмовазь рисьмесэнзэ. Седейс токиця художествань образт арасть, оланя прявт героеськак. Те ансяк кикст-кикст тешкстазь портретт.
Видечинь кис эряви меремс: теке мазысь ульнесь сеть иетнестэ весе масторонь литературасонтькак. Коллективизациядо натой А. Твардовскоень васенце поэматнесэ –– «Путь к социализму» (1931) ды «Вступление» (1932)  –– стихесь кодамо-бути нувара, коське, «сёлмовтомо», моли репортаж эли дневникень сёрмадовкс ёнов. Коллективизациянь пшти ёнкстнэ кавонест произведениятнесэ, кода эрзянь сёрмадеенть поэмасонзояк, ловт, апак тока эли ванкшновить ланга-прява ды натой шназь.
Ды сти кевкстема: мейсэ тувталось? Шкинемань вешнематнесэ? Сёрмадейтнень зярс а пек покш ёрокчисэнть? Се шкань велень эрямонть беряньстэ содамосонть? «Уцяскав эрямонь» тееманть кувалма вейсэнь кенярксов ёжосонть? Чарькодеви, вельть покш ёрокчист поэттнэнь зярс арасель, сынь ансяк терявтнесть виест поэмань сёрмалемасо. Ялатеке, минек койсэ, васень тувталось лияль.
Нама, революциянь мельтнень-арсематнень юрсо касозь-кепедевезь, А. Мартынов весе седейсэ кемсь социализмань идеалтнэнень, коммунизмань «валдо вандынтень». Васняяк, арсеви, самай теньсэ толковави шкинемань паргосонзо истят стихотворениятнень улемась, косо шнавить Сталин, коммунистэнь партиясь: «Кунсолок, эйдем», «Мария вайгелеть», «Пасиба, Сталин», «Монь радостем», «Од Конституциядонть», «Кинь кис голосован», «Счасиядо». Бульчом, истямо стихень сёрмадоманть туртов ульнесть лия тувталткак. А. Мартынов, кода А. Твардовскийгак, кона сонзэ ладсо секе тев яксесь колхозов командировкав, эсь сельмесэ несь, мезе моли велесэ, кодат покш стакачить ды кажот сон печти. Ансяк сёрмадомс теде эзь мереве, ды истят произведениятне авольть лисеяк печатьс. Сынст автортнэнь жо, велень сюпав эрийтнень ладсо, учось пайстомо уцяска: масторонь келес уш мольсть «народонь ятонь» вешнемат, «минек  ёвксонь кондямо мазый эрямонть лангс кенгелицятнень ды пацькицятнень» мельга пансемат –– ков чи, яла пурнась вийть репрессиянь ведькевесь. Сёрмадейтненень а кодаль а арсезевемс эсь уцяскадонть, ды васняяк самай тень кувалма, аволь ансяк Ленинэнь партиянтень кемемга, сонзэ эйстэ эсь эрямонть ванстомгаяк, сынь ливтнесть сёрмадомапелест алдо шнамонь стихть ды «Шутихин Гришань» кондят поэмат.
Истямо жанрань произведениясь –– А. Мартыновонь ушодома шкань творчествасонзо вейкине. Александр Константинович совась литературас васняяк кода поэт-лирик, кона верьга вайгельть шны-моры тиринь масторсо уцяскав эрямонть, од пингень ломаненть сюпав оймензэ, покш бажамонзо ды ванькс вечкеманзо. Самай неть тематне кармасть А. Мартыновонь «Морот счастияв эрямодо» (1938) ды «Вечкема» (1940) стихень васенце пусмотнень юрокс. 
Сестэ эрзянь ды мокшонь поэзиянь канстсонть ульнесть уш малав 40 авторонь 70-шка пусмот ды вейсэнь кавксо сборникть, конат нолдазельть Московонь издательстватнесэ (ГИХЛ, Центриздат, Гослитиздат, «Молодая гвардия») ды Саранскойсэ. Ютксост эсь таркаст муизь А. Мартыновонь книгатнеяк. Сыненст эпиграфокс кармасть улеме В. Маяковскоень «Господин народный артист» стихотворениястонзо валтнэ, конатнень ютавтынзе эрзякс сонсь А. Мартынов:

Мороськак,
			стихеськак –– те бомба ды знамя, 
морыцянь вайгеленть
классось кепеди,
ды кона 
мартонок
а карми морамо,
			се ––
каршонок моли.

1930-це иетнестэ минек поэзиясонть сехте покш тарканть сайсь политикань лирикась, конань зэменть тейсть виев гайгемась ды романтикань лувось. Лирикань героенть туртов ладить пек домка ёжомарямотне, конатнень сон печти. Неть ёжомарямотне сюлмавозь, васняяк, сеть одкстомтоматнень марто, конат теевить героенть вечкевикс масторсонзо. Вана истят стихотворениятнестэ вейкесь. Лемезэ «Садо садов»:

			Садо, садо			
			Минек садов,		
			Тесэ кенерсь		
                              Виноград.			
Седе вадря
А мутадо
Светэнть келес
Лия сад!..

Истя ваньксстэ, чевтестэ ды седейс токазь гайги ансяк се поэтэнть вайгелезэ, конань седейсэ вейсэнсесь ды эсензэсь а явовить, сон печти певтеме кеняркс масторсонзо теевиця лиякстоматнеде. А. Мартыновонь героесь вечксы эсь Родинанть, мари каштанчи сонзэ кувалма, ды те якстере сурекс юты поэтэнть политикань весе лириканзо пачк. Вере максозь стихотворениядонть башка, те ёжомарямось сех вадрясто ёвтазь истят произведениятнесэ кода «Паксянок келейть», «Розь нуемстэ», «Сюпав сёксь», «Шоферэнь моро», «Тундонь моро», «Трактористэнь эрямо», «Тонеть, Рая». «Маень пиземе», «Тундонь озимть». Сынст эйсэ поэтэсь верьга вайгельть кецни масторсонзо эрямонть яла вадрялгадомантень ды сюпалгадомантень.
Теке марто эряви меремс: А. Мартынов эзь киртя эсь шкинеманть ансяк од эрямонть ды сонзэ одкстомтыця ломаненть морамосо. Сон уш сестэ невтизе прянзо келей тематикань поэтэкс. 
Редявикс тарка поэтэнть шкинемасонзо сайсть патриотической стихтне. Сынь тейсть кавто кувтат: «Революционной Испаниянтень» («Морот счастияв эрямодо» пусмосонть) ды «Родинанть кис» («Вечкема» пусмосонть). Эрзянь поэтэсь морызе эйсэст Франко диктаторонть каршо Испаниянь патриоттнэнь тюремаст («Лина Одена», «Испаниянь цецят», «А эцевить»), Хасан эрькенть чиресэ минек ушмантнэнь геройксчист («Веть Хасанонть чиресэ», «Героень ёвтнема», «Братонь таркас»), Россиянть марто Чивалгома ёнксонь Украинань ды Белоруссиянь, истя жо Прибалтикань ды Молдавиянь раськетнень  вейсэндямост («Западной браттнэнень», «Тынк праздниксэ»), чачома масторонть ванстомо од ломантнень анокчист («Парашютистка»). Патриотизмань лувсо сёрмадозь зярыя стихтне-алтавкстнэяк: «Валдо теште» (А.С. Пушкиннэнь), «Эйкакштненень», «Масторонь од ванстыцятненень».
Теде башка, аволь аламо стихть А. Мартынов алтась од шканть, вечкеманть, од ломантнень покш бажамост морамонтень. Неть стихтне полонить ванькс ёжомарямосо, валдо мельсэ-арсемасо, вадрянтень кемемасо. Поэтэнть вайгелезэ гайги седейс токазь, сон моры-кепеди се вечкеманть, кона алкуксонь, аволь налксемань кисэ. Тень пингстэ вечкемань ёжомарямось сонзэ стихтнесэ кеместэ сюлмавозь весе се мазыенть марто, кона ули пертьпелькссэнть, мезесь виевгавты лирикань героенть потмоёжонь талноманзо: «Валске рана-рана…», «Моро», «Кирвайсть парксо толтнэ ламо шарокс…», «А ванован лангозот прок чинтень…», «Счасиядо», «Кизна». Сынь пешксеть домка лиризмадо, ванькс ды маней ёжодо. Теке марто ютавтыть арсема: советской од ломантнень вечкемаст топавтови ансяк сестэ, бути сон кеместэ ули сюлмавозь эсь масторонтень вечкеманть ды сонзэ лезэс седейшкава важодеманть марто. Истятольть шкатне…
Эряви меремс, аволь аламо стихть А. Мартынов алтась ансяк пертьпельксэнтень. Ды мезесь саеви мельс, сыньгак сёрмадозь кепедень вайгельсэ, валдо ды кенярксов артовкссо.  Стихтне вадрясто пачтить лирикань героенть потмоёжонзо: 

             Вальманть пачк кудов чись кармась прамо,
             Сонзэ псиденть рана-рана стян.
             Те валскентень пек карман цяпамо, 
             Те валскенть росасо доволь шлян! 
                                                    Чинь стямо

Те ёжось вадрясто лади пертьпелькстэ А. Мартыновонь лия стихтнененьгак: «Морясо», «Маень пиземе», «Пель».
Эрзянь ды мокшонь литературанть жанрань-темань ды художествань-эстетикань канстонзо сюпалгавтомасо покш тарка саить лия кельстэ ютавтовкстнэ. Войнадо икеле нурька шкань перть минек кельтнес ютавтозельть эсенек ды омбо масторонь сёрмадеень-классикень ламо романт, повестть, ёвтнемат, пьесат, поэмат, стихотвореният. Аволь аламо тейсь тень коряс Александр Мартыновгак. Ансяк 1940-це иес сон ютавтсь тиринь кельс рузонь, украинань, белорусонь, грузинэнь, лезгинэнь, чувашонь, осетинэнь ды  лия раськень поэтэнь кементь морот ды стихть. Сынст ютксо –– А. Пушкинэнь, М. Лермонтовонь, И. Тургеневень, Н. Некрасовонь, А. Полежаевень, М. Горькоень, В. Маяковскоень, Т. Шевченконь, Я. Купалань, А. Прокофьевевень ды лиянь. Те лездась аволь ансяк  сёрмадомань ёрокчинзэ кастомо, лия раськень художествань таштавкстнэнь юрсо шкинемань эсь саевкстнэнь ды вийтнень онкстамояк. 
Течи стака ёвтамс, кодамо киява сыргаволь аволь ансяк тиринь литературась, сонсензэ А. Мартыновонь шкинемазояк, бути аволь войнась. Эрзянь поэтэнть уцяскасо ды творчествасо ушодовсь од шка. 
Шумбрачинзэ кувалма сонстензэ Александр Константиновичнень эзь саво улемс фронтсо. Тылс кадовозь, сон важодсь «Эрзянь правда» газетань ответственной секретарекс, ков ютавтозель «Сятко» журналонь прявт редакторсто (войнанть ушодовомадо мейле сеске эрзянь ды мокшонь кавонест журналтнэ пекстазельть), кирдсь кеме сюлмавкст писательтнень-фронтовиктнень марто. Сонзэ лездамонзо вельде анокстазельть ды нолдазельть П. Кирилловонь «Войнань киява» стихень пусмось (1945) ды «Литова» драмань од вариантось (1945), А. Щегловонь «Гайгстак, бандура» (1944), А. Моронь «Моран эрямонть» (1945), С. Вечкановонь «Каштаз» (1945) пусмотне, печатазельть ламо  стихть.
А вишкине тарка войнань шкань эрзянь поэзиясонть саи сонсензэ А. Мартыновонь лирикаськак. Сон пачкодсь тенек «Изнямос» (1942) ды «Изнямонь зорят» (1944) пусмотнесэ. Ламо стихтне, конат совасть неть книгатнес, кандовить войнань шкань эрзянь патриотической лирикань сехте паро произведениятнень юткс, ловномстост вадрясто неяви, кода кассь сынст сёрмадыцянть ёрокчизэ. Сех пек кемевтить тенень «Пушка», «Санитарка», «Разведчик», «Монь бажамом», «Течи таго ледсь мелезэнь», «Монь лемем –– Россия» стихотворениятне. Эйсэст шнавить фашисттнэнь каршо тюриця народонть обуцянь ды прянь ветямонь сехте паро ёнкстнэ, тылсэ важодицятнень нардевчист, сынь пешксеть эсь Родинантень вечкемань пси ёжомарямодо, изнямонтень певтеме кемемадо. 
Сех виевстэ, нама, гайги «Монь лемем –– Россия» стихотворениясь. Сон теезь Родина-аванть марто лирикань героенть кортамонзо юрсо. Стихотворениясь ашти вете пельксстэ. Эрьвась прядови рефренсэ, кона невти Масторавань пурназь образ:

…Тонь саты цидярдомс,		
Врагтнень тапамс виеть.		
Мон кевкстнян тонь эйсэ:		
–– Ёвтыка, тон кият?   	
–– Мон герой, мон воин,
Вана, цёрам, киян.
Монь вием, монь честем,
Монь лемем –– Россия.
	          
Эли:

…Атясь ваны пштистэ,		
Атянть мон кевкстия:		
–– Богатырь вий аля,		
Ёвтык монень, кият?		
–– Монь лемем –– Россия,
А онкстави вием.
Изнясынек эрьванть,
Каршонок сти кие.

Рефрендэ башка, авторось келейстэ нолды тевс аллегориянть ды олицетворениянть. Весе стихотворениянть пачк ютазь, сынь седеяк виевгавтыть Родинань образонть. Произведениянть оштё вейке редявикс ёнксозо (ды аволь ансяк тень, поэтэнть се шкань шкинемасто ламо лиятненьгак) –– тиринь фольклоронь койтнень марто кеместэ сюлмавомась. Те чарькодеви: А. Мартынов сови эрзянь сеть сёрмадейтнень юткс, конатнень творчестваст ладявсь-кемекставсь эсь раськень кортамо поэзиянть юрсо. Секскак фольклоронь келесь –– сонзэ келесь. Те келенть марто поэтэсь вети прянзо олясто, ансяк аволь сокорсто, саи эйстэнзэ ве сень, мезесь эряви тензэ, ды маштозь, пек сеедьстэ эсензэ ладсо, совавты произведениязонзо. Ды аволь ансяк раськень валонть, эрси, фольклоронь содавикс образонтькак.
Вадря невтевксэсь тенень –– «Вирь чиресэ» стихотворениясь, кона сёрмадозь ногаень полондо эрзянь моротнень лувсо. Фольклоронь моронь образтнэнь, композициянь приёмтнень, гайгемань вайгелькстнэнь ванстозь, сон теке марто сайсь од ёнкст, конат сюлмавозь васняяк Ине Отечественной войнань шкантень тевенть кандоманзо марто. Стихотворениясонть раськень поэзиянь кавто содавикс геройтне –– эрзянь ды мокшонь од цёратне-вирь керийтне теевить чачома масторонь идицякс: апак пеле тюрить фашистэнь покш вийтнень каршо, сезнить чугункань кить ды сэдть, тейнить геройксчинь ламо лия тевть. Тень кувалма эрзянь сёрмадеень произведениянть содавиксчизэ сестэ ульнесь фольклоронь мородонть а седе вишкине. Поэтэсь аволь ансяк путсь те моронтень од смусть, маштсь ёвтамо эйсэнзэ сеньгак, мезесь сех пек эрявсь сеть иетнестэ, ладясь шкантень ды народонь мельтненень-арсематненень. Ды чачсь тунь од произведения.
Тень несынек «Эрзянь аля» стихотворениястонтькак, кона истя жо сёрмадозь раськень моро ладсо:

		Сура ёндо,		
		Мокша ёндо	
		Эрзянь аля сы.  	
Сэрень коряс
Эрзянь алясь
Покш пиче сасы…

Минек койсэ, а кода а тешкстамс А. Мартыновонь лириканть оштё вейке ёнксонзо: натой пертьпельксэськак тюри эйсэнзэ нулгодькс вардонть каршо. Сон невти эсь масторонть ванстыця раськенть нардевчинзэ ды виензэ. Секс поэтэсь мукшны пертьпельксэнь морамонть туртов сехте паро, лембе ды седеень токновтыця валт ды артовкст. Веенст стихтнесэ («Чопода ве», «Килей», «Садсо») природась аволь ансяк кенярдовты солдатонть, ванстыяк эйсэнзэ, омбонстнэсэ («Тонь вайгелеть») терди душмантнэнень кежень пандомо.
Эряви меремс, войнанть эрьва ёндо невтемась ладясь сестэ эрзянь пейзажонь весе лирикантень. Вейке ёндо, се апаронть, конань печти тиринь модась, поэттнэ невтить теке эсь покштояк покш кажонть; омбоце ёндо, морыть народонть геройксчинзэ, невтить, кода весе эриесь а изнявиця виекс стясь-кепедевсь кежей ятонть каршо.
Сехте вадрятнестэ вейкекс эряви ловомс тень коряс А. Мартыновонь «Тумо ало» стихотворениянть. Те чувтось а весть моразель эрзянь фольклорсо. Ды а стяко. Умонь шкатнестэ саезь сон ловови минек раськенть мельспутовикс чувтокс, покштянок ютавтнесть алонзо эрьва кодат озкст, налксемат, атянь эземть, сон ульнесь мартост кеняркссояк, седейризкссэяк. А. Мартынов эсь ладсо морызе те нардев чувтонть. Сон сти икеленек народонть кемечикс, а изнявомань чартявксокс (символокс). 
Стихотворениясь ушодови  велень кудораськеде ёвтнемасто, конань сэтьме ды уцяскав эрямонзо вансты вальмало мазый ды нардев тумось. Кие а юты тува, эрьвась каи вановт маралякс аштиця чувтонть лангс:

Минек орта лангсо		
Касы кудряв тумо.   		
Натой веленть вакссо	          
Увны сонзэ шумось.		
Тёсонь кудо прянок
Вельти тарадсонзо.
Кудо юртонть анок
Керчамс корёнсонзо.

Ды самай тумонтень макссь кудазорось фронтов туемстэнзэ вал: сон шумбрасто-парсте велявты ансяк сестэ, бути сонгак, тумось, ванстсы эсь прянзо, а пужи, а коськи. Ды чувтось цидярдынзе весе кежей варматнень ды даволтнэнь, эрьва тундоне оршнесь од пиже паля, мезеяк мартонзо эзь тееве, Изнямонь тундонть жо вастызе истямо мазычисэ, кодамо, маряви, а эрсияк. Ды курок азорозо шумбрасто-парсте велявтсь кудов. 
Весемезэ войнань иетнень перть А. Мартынов сёрмадсь пейзажонь комсешка стихотвореният, конат сюлмавозь патриотизмань теманть марто: «Родной велем», «Венчсэ», «Тундо», «Лёмзёркс», «Тундонь цецят», «Чопода вестэ», «Течи таго ледсь мелезэнь», «Чадыведь», «Пувак, Од иень варма» ды лият. Тень пингстэ эйстэст ламотнесэ редяви вечкемань ёжомарямось. Верень валовтыця тюрематнень юткова лирикань героесь свал ледстни тиринь кудонзо, вечкевиксэнзэ марто ютавтозь цёковонь ветнень, ды те сыремти потсонзо од кежть ятонть лангс, кона колызе мазый, уцяскав эрямонзо, явизе вечкевикс ялганзо эйстэ.
Эсест виев ёнксост улить стихтненьгак, конат морыть минек масторонь раськетнень ояксчист. (Ульнесь, ульнесь те ояксчись. Ды ульнесь сон алкуксонь, нардев.) Сехте редявикстнэ нетнень ютксто –– «Москов», «Ленинград», «Канёв», «Моря чиресэ». Сынст эйсэ морави вейсэнь вейкине семиянь ёжомарямось, кона лездаськак изнямс фашисттнэнь.

Тонь ванстомо, Родина,		
Ламо народ стясь. 			
Эйсэть вансты, Родина,
Течи и эрзясь.

Неть рисьметне панжить А. Мартыновонь войнань шкань лирань-эпикань творчестванзо. Сынь саезь «Эрзя богатырь» поэмастонзо (1941–– 1942). Васня контрастонь приёмонть вельде авторось невти олячинтень тиринь раськенть умонь бажамонзо. Ды зярдо эрзясь окойники пачкодсь те эрямонтень («Зярдо вейс пурнавсть народт братонь семияс, эрзяськак озавтозель икельсь эзем пряс»), раужо кренчекс ливтясь идем вий. Те таркастонть поэмась саи былинань ёнкст. А паро виень каршо тюреме пурныця-сэрниця эрзясь эсь нардевчисэнть, апак капша пурнамосонть ледстневти Илья Муромецэнь: «Шуба оршась ансяк стазь, карсесь лембе кемть»; «Айгор онкстясь, прок ёндол, волнат гриванзо»; «Сабля-тол рисьме вельде понгавтсь керш бокас»; «Сон покштятнень-бабатнень ледстинзе лемест»; «Сон сюконясь модантень, палызе сонзэ». Рузонь былинань героенть ёнов эрзясь моли тюремань паксясояк: «Дока сон тюремадонть, овто сяворды»; «Ёндолонь шашкасонзо аволды –– душманонть рядонзо… сяворды» –– истямокс неяви поэтэнтень тиринь раськень пурназь образось, кона масторонь раськетнень вейсэнь семиясонть апак пеле стясь кежей ятонть каршо тюреме. Стясь ды изнясь.
Тень несынек А. Мартыновонь войнань шкань оштё колмо поэмастонзо: «Садсо» (1942––1943), «Вишка Петине» (1943), «Петрусь» (1944). Виде, художествань-эстетикань сэрейчист сынст а пек покш. Лия тевесь –– «Монь ялгам» поэмась, конань лангсо поэтэсь важодсь 1943––1946-це иетнестэ, а оштё иень ютазь нолдызе стихсэ повестекс. Сонзэ эйсэ тевтне молить эрзянь велесэ ды фронтсо, прявт героенть Радай Ванянь прототипезэ –– алкуксонь ломань, Советской Союзонь Героесь Иван Радайкин. 
Те поэманть эйстэ саезь поэтэнть шкинемасо ушодови од шка –– художествань вешнемасо ды муевкссэ седеяк сюпав, лезэв ды мельс туиця. Васенце покш саевксэкс те кинть лангсо кармась улеме «Родинадо вал» пусмось (1951). Сонсь лемесь уш корты  книганть идеянь-темань ёнкстонзо. Авторось видьксты эйсэнзэ покш ды вишка масторонстэнь певтеме вечкемадонзо, шны-моры сынст виенть ды мазычинть, гайгевти советской ломантнень паро тевест, конат валдомтозь раськетнень ояксчинь ды Кремлянь тештетнень валдосонть. Сехте кемевиксстэ ёвтазь те «Васень вал» стихотворениясонть:

Сехте вадря эсень васень валом		
Мон кандан певтеме вечкемасо		
Маней тешттнень сырнень валдост ало,	 
Конат палыть шержей Кремлянть прясо.	 
Минек славань тешттне палыть, ––	 
А вельтясызь пельть.  				
Моданть ланга валдост валыть
Тешттне чить ды веть…
Минек ошсо прок масторось
Гайги пестэ пес.
Ламо кельсэ ладязь морось
Кузи тешттнень сэрьс.

Стихотворениясонть валовсть вейс ораторонь стихень кепедень вайгелесь ды романтикень чевте ёжомарямось. Теке лувсонть сёрмадозь поэтэнть се шкань ламо лия стихензэяк: «Маень валске», «Од изнямос», «Жойнить колозт», «Московонтень казне», «Маней валске», «Салют», «Салютонь ве». 
Нама, улевель а виде меремс, буто поэтэнть се шкань лириказо тунь асатыкстэмель. Васняяк, стихтнесэ седе покш мелесь явозь ломантнень важодемаст шнамонтень, а вана кудоютксо, семиясо ды потмо ёндо минь эйсэст малав а нетяно. Эрси, лирикань ёжомарямось полавтневи  а эрявикс пижнемасо. Вастневить стилистикань ды грамматикань ильведевкст, рифмань колавксткак. Ды ялатеке художествань саевкстнэде ды муевкстнэде поэтэнть сестэнь лирикасонзо седе ламо. Войнадо мейлень сонзэ поэзиянтень ладить идеянь сэрей пафосось, арсемань домкачись, келень сюпавчись ды мазычись, эсь раськень поэзиянть марто кеместэ сюлмавомась. Сонзэ эпитеттнэ вейкесь омбоцеденть ванькс ды мазый, метафоратне ды сравнениятне свал таркасост, цивтёрдыть, теке сырнень паморькст.
1950-це иетнень омбоце пельксстэнть саезь А. Мартыновонь шкинемазо туи касомо седеяк келей эскелькссэ. Те ламосо сюлмавозель сеть лиякстоматнень марто, конат яволявтозельть масторсонть.
1958-це иестэ «Сятко» (сестэ –– «Сурань толт») журналонь редакциясь содавтынзе эсь ловныцятнень А. Мартыновонь стихсэ повестензэ марто, конань лемезэль «Артист». (Колмо иень ютазь произведениясь одс витнезекс ды келейгавтозекс лиси Мордовиянь книгань издательствасо «Галянь вечкемазо» лементь ало.) Сонзэ эйсэ невтезель шожда эрямо мельга пансицянь ды карьеристэнь образ. Те –– Глеб Иванович Взоров. 
Повестенть ловномсто таго сат мельс: самай эпикань поэзиясь сехте вадрясто панжи поэтэнть шкинемань виензэ, тень ютксо ракамонь искусствасонтькак. Комизмась теи произведениянь весе сюжетэнть ды композициянть, ливти лангс сатирань героенть стяконьчинзэ. 
Уш повестенть ушодовомсто сон сти икеленек прянзо верьга кандтниця, каштан ломанекс, кона лови: сонзэ важодема тарказо аволь ки соды мень мединститутсо, козонь эцизе тетязо, а ков седе вере. Секс сон топавты тевензэ а мельсэ, нузякссто, мезенть кувалма институтсто паньсызь ды кучсызь важодеме велев. Глеб ловсы тень пек покш покордамокс. Кода, сонзэ, истямо превеенть ды мазыенть, ды велев?! Кодамо-бути врачокс?! 
Авторось видьстэ ёвты тувталтнэнь, конатнень кувалма Глеб кассь истямокс. Кода Лавгиновоньгак, эйкакшпингестэ сонзэ кольневтизь семиясо. Топавтсть весе мелензэ. Ды ней истя шождасто Взоров арси ютамс весе эрямовантькак. Важодеме а вечки, тень кисэ пек вадрясто понгавтозь келезэ. Весень лангс ваны верде алов. Сон визди натой врачонь тевдензэ, лови, те аволь сонзэ туртов, марят, сон, Глеб, чачсь аволь тень кисэ. Секс, зярдо тензэ ялатеке сави сыргамс велев, поездсэ ардомсто ёвтасы прянзо Европань келес содавикс артистэкс. Велев пачкодемадо мейле жо прянь весе ветямосонзо невти: тесэнь эрямось а сонзэ коряс, сонзэ учи тунь лия уцяска. 
Авторось аволь ансяк сялды Взоровонь, сон бажи мукшномс эйстэнзэ вадрянь паморьксткак. Велень эрямонь сюпав ды паро койтне, эрицятнень оймень мазычист, од врачонть уцясканстэнь мелест ды седеймарямост аламонь-аламонь лездыть полавтомс Глебень обуцянзо. Покш тарка явозь те тевсэнть юморонтеньгак. Произведениянь персонажтнень, ды васняяк Галянь, Климень, Фрол Фролычень, Аня бабань, кортамост нучк-пачк лиезь превей валсо-арсемасо, валмеревкссэ ды валъёвтавкссо. Неть валдо ойме, эсест ды лиятнень асатыксэст лангсояк пеедькшнеме маштыця ломанть, конатнень вакссо валдомгады Глеб Иванович Взоровонь казякадозь ды куштазь оймезэяк.
Эрзянь поэтэнть вечкемазо сеть ломантнень пеле, конат мазыйть лангс ваномскак, потмо ёндояк, конат весе виест ды оймест путыть вейсэнь эрямонть вадрялгавтомантень ды сюпалгавтомантень. Самай истят ломанть шны-моры А. Мартынов эсь стихтнесэ, конат теизь «Кеняркс» (1959) ды «Зорява» (1963) пусмонзо: «Лысой пандонть прясо», «Омбоце ава», «Васоло Сибирев», «Илька Морыцянень», «Майстэ», «Кеняркс», «Килангсо», «Ялганень», «Мирэсь слави», «Менелень брат», «Гагариннэнь» ды лият. Сынь алтазь робочейтненень, колхозниктненень, интеллигенциянь ломантненень, космосонь ды целинань изницятненень. Тень пингстэ сынст тевест пек сеедьстэ невтевить Родинанть уцясканзо марто кеместэ сюлмавозь: «Родинам», «Россия», «Васень Май», «Ульть шумбра!», «Валдо эрямо». Пусмотнесэ аволь аламо лия стихтькак: уцяскав эйкакшпингеденть («Школанть перька –– пакшань шалт…», «Кадык жойнить горниповтне…»), од ломантнень ютксо алкуксонь ояксчиденть ды вечкемадонть («Сёрма», «Масторонть од поразо», «Мирэнь вальс», «Фестивальсэ», «Тонь вальмат панжадо келес…», «И потмура, и нусманя…», «Монськак аздан…», «Цеця мельга», «Вастома», «Монь седеем терди вальмат алов…», «Чадыведь», «Кирвайсь ковось монь вальмало…»), минек армиядонть («Советской Армиянтень», «Ваня Огоньков»), пертьпельксэнь седейс токиця, талновтыця таркатнеде («Аштесь паркось кудряв, пиже…», «Горниповне», «Чизэ алов-алов валгсь…», «Валскень роса. Цецянь байге…», «Тундонь цецят», «Эрьке»). Вана, мертяно, кодамо эпитетсэ ды сравнениясо невти А. Мартынов эрькенть мазычинзэ:

Эрьке! Сон прок блидя склень!
Вана саик хоть кедезэть.	
Кизэнь ванькс менельденть сэнь	
Сонзэ хрусталень ведезэ.
										Эрьке

 «Кеняркс» пусмосонть редявикс тарка саи «Алёнадо балладась», кона алтазь народонь олячинть кисэ тюремань коряс С. Разинэнь ялгантень –– Эрзямасонь Олёнанень. Произведениясь сёрмадозь геройксчинь-романтикань лувсо. «Модань тансть» пусмосто (1969) «Толбандядо балладась», мекевланг, явови философиянь смустьсэ. Видьстэ мертяно, сонзэ кондямо сюжет кодамояк литературасто эзинек вастне. Прявт персонажтне эйсэнзэ –– лирикань героенть седеезэ ды толпандянь толось, кона невти ломань ойменть шкинемань паломанзо. Тевесь моли пурьгинев-ёндолов чопода вестэ чаво паксясо. Эзганзо эскелиця ломанесь кельмемадо сыремти толпандя: истя тееме мери тензэ седеезэ. Зярдо лашсо туи пиземе, таго эсь седеенть мереманзо коряс сон саи кедезэнзэ палыця тонол, ды пиземень кельме байгетне уш прамсто кармить велькссэнзэ соркстнеме-коськенеме. Истя ломанесь идесы эсь прянзо. Ды сестэ саезь сон седеяк кеместэ моли эрямованть:

Кадык ней увныть даволтнэ,		
Кадык пиземеть керить,		
Кадык верьгелить ёндолтнэ,		
Зэрнезь пурьгинеть эрить,         	
Монь мештесэ гувны толось,
Монь икеле – валдо кись,
Теке валгсь монень сонсь ковось,
Теке валгсь монень сонсь чись.

Прядови балладась афоризма ладсо:

Толнэнть кис, седей, тенть коман:
Сонзэ максык ансяк тон. 
Толнэвтеме мезень ломань
Улевлинь свет лангсо мон?

Те произведениясь –– тиринь литературасо балладань жанрань канстонтень покш путовкс, кона сюпалгавтызе сонзэ художествань од ёнкссо ды муевкссэ.
Неть муевкстнэ ламосо таргизь А. Мартыновонь лириканть молеманзо седе товгак. Ней поэтэсь яла седе пек ды пек карми ветямо ёвтнеманть эсензэ пельде. Васенце таркас стихсэнзэ лиси «мон» местоимениясь, ды васняяк патриотической лирикасонзо. Весе «вейсэнсенть» сон ютавты седеензэ пачк ды кирди кисэнзэ вал, максы тензэ питне, ёвты мелензэ –– корты Шканть ды Историянть пельде. Ушодксось тенень путозель уш «Зорява» пусмосонть (1963), весе вийсэ жо яволявтозель «Модань тансть» сборниксэнть (1969). Сехте вадря стихтне эйсэнзэ –– «Мазый кой», «Арась истямо мастор», «Родинам», «Мордовиянтень», «Эрьва чистэ эрян кавто чить», «Седей валон», «Мон –– Россиянь», «Россиясо», «Мезе масторсонть сехте мазый?», «Розень кши», «Толбандя». Сынст марто минек литературасо васенцеде яволявтсь эсь прядонзо ломанентень седеймарямонь ды гуманизмань мотивесь, явозель мель эрямонь нравственной ды духовной питнейчитненень.
Редявикс лиякстомат теевсть неть иетнестэ поэтэнть пейзажонь ды вечкемань лирикасонтькак. Сонзэ эйсэ пертьпельксэнь мазычитнеде ды вечкиця седеень ёжомарямотнеде сёрмадовкстнэ молить философиянь арсематнень марто човор. Самай истямо лувсо сёрмадозь «Кизэ», «Зорянь кенкштне кавтов явить зярдо…», «Венчсэ», «Палома», «Тундонь чокшне. Тешттне –– ашо розат…», «Килейнеть», «Якить пиземеть…», «Лейнесь шольни, лейнесь налкси…», «Течи потмура весе Равось…», «Садтнэ лаказевсть Саратовсо…» ды зярыя лия стихтне. Сынст эйстэ саезь философиянь ёнкс марто лирикань сёрмадовкстнэ теевить коекс аволь ансяк А. Мартыновонь шкинемасо, эрзянь-мокшонь весе поэзиясонтькак. Те шкантень Александр Константинович важодсь уш Мордовиянь сёрмадеень кужонть прявтокс (те таркасонть сон ульнесь 1963-це иестэ саезь 1971-це иес), ды эйстэнзэ ламосо аштесть аволь ансяк писателень организациянть тевензэ, сеяк, кодамо киява молемс литературантень. А. Мартыновонь покш таликазо сеньсэ, мекс те кинть лангсо секе тев чачнесь ламо мезе од, шкантень ды ловныцянь вешематненень ладиця. 
Истямо одокс ульнесь, нама, тиринь литературасо лирикань-философиянь поэзияськак. Ули а виде меремс, буто сонзэ койтне кемекставсть шождасто. Кадык ламо стихтне лововстькак философскойкс, домка арсематнеде эйсэст аламольть, сынст таркас веенст мазый лангакст ды тердемат. Те вастневсь сонсензэ А. Мартыновонь лирикасонтькак. Невтемань кисэ:

Иля калдордо чаво парекс,		
Иля ченярдо чевекс тон.		
Эрямот перть эряк ломанекс,
Цветяк цецякс, гувнок, прок тол.
										Ялганень 

Ды текень вакссо –– моданть лемс пек домка, кемевикс, алкукс философиянь смусть марто валт:

…Модась аволь ансяк саи			
Сень, кинь прядовсь пингезэ.			
Модась эрьва кинень кази			 
Танстензэ ды лембензэ.		 
Модась бажи аволь правтомс, ––
Бажи сон ансяк стявтомс.
Бажи аволь кинь куловтомс ––
Ансяк кастомс, цветявтомс…
										Маней
	
Эсь асатыксэст ульнесть сестэ А. Мартыновонь эпикань жанрань произведениятненьгак. Минь кортатано васняяк «Вал Мордовиядо», «Обран» ды «Анка» поэматнеде, конат ёвтнить тиринь раськенть уцяскадонзо кезэрь пингетнестэ саезь Ине Отечественной войнань иетнес. Эсь парцуност коряс те художествань-публицистикань произведеният. Берянь ансяк, мекс художествадонть эйсэст аламо. 
Неть произведениятне сёрмадозельть 1960-це иетнень ушодовомсто. А уш сынст прядовомсто Александр Константинович ливтсь сёрмадомапелензэ алдо алкуксонь сэрейчинь кавто поэмат: «Байкал», конасонть ине эрькень талновтыця образонть вельде гайгевтезь раськетнень ояксчинь виесь, ды «Каштаз», кона, сонсензэ поэтэнть видькстамонзо коряс, алтазь войнасо маштовозь ялганстэнь. Тематикань коряс явовоманть лангс апак вано, кавонест поэматнень вейсэнди васоло ды неень шкатнень сюлмамось. 
Седеяк вадрясто те сюлмавксось неяви «Норовжорч» поэмасонть (1972) –– А. Мартыновонь шкинемань сехте покш саевкссэнть. Произведениясонть тиринь моданть ды сонзэ морыцянть, норовжорчонть марто, авторонть кортамонзо юрсо ветяви кувака шкань перть тиринь масторонть эрямонзо ванкшнома.
 «Норовжорчтонть» мейле Александр Мартынов сёрмадсь оштё зярыя поэмат: «Ванда» (1982), кона ледстневти С. Есенинэнь «Анна Снегинань»; «Хрола» (1983), конасонть, башка ломанень уцяскадо ёвтнезь, авторось кайси вановт масторонть ютазь кинзэ лангскак; «Авань ризкс» (1985) –– те сэпей ледстнема Ине Отечественной войнасонть ёмавкстнэде. Неть произведениятне теить сонзэ меельце колмо пусмотнень нильксэст: «Норовжорч» (1972), «Сюконямо» (1980) ды «Седейстэ седейс» (1988). Сынь лиссть Саранскойсэ. 
А. Мартыновонь поэзиянзо марто содавиксэкс теевеме кенерсть рузонь ловныцятнеяк. Тенень лездасть «Хлебный дождь» (1971), «Жаворонок» (1972), «Светлая музыка» (1980) ды «Полынный мёд» (1986) пусмотне, конат лиссть Московсо рузонь кельсэ. Теде башка, тосонь издательстватне содавтызь масторонь ловныцятнень эрзянь сёрмадеенть прозанзо мартояк, нолдызь рузкс «Тетятнень киява» ды «Розень кши» романонзо. Сынь лиссть «Дети своих отцов» ды «Ржаной хлеб» лемтнень ало. 
Истямо эрзянь покш писателенть Александр Константинович Мартыновонь шкинемань кизэ, Мордовиянь ды Россиянь литературатнень вейсэнь канстонтень путовксозо.
Вана ансяк, маряви, чачома чистэнзэ 100 иетненень кияк эзь арсе натой аламошка стихензэ одс нолдамодо…

Александр Данильчев, 
аспирант,
Василий Дёмин,
филологиянь наукань доктор,
профессор